*OSNOVNA ŠKOLA TRNOVITICA*

*VELIKA TRNOVITICA*

*GODIŠNJI PLAN I PROGRAM RADA PREDŠKOLE ZA ŠKOLSKU GODINU 2019./2020.*

UVOD

Program predškole namijenjen je djeci u godini prije polaska u osnovnu školu, koja nisu obuhvaćena redovitim programom predškolskog odgoja u dječjem vrtiću. Ustrojava se pri Osnovnoj školi Trnovitica, a Općina Velika Trnovitica u suradnji sa Školom osigurava i uvjete potrebne za provedbu programa; što podrazumijeva: prostor i opremu, kadrove koji će provoditi program (odgojitelje djece predškolskog uzrasta) i plan odgojno-obrazovnog rada.

CILJ

Program predškole ima za cilj poticanje svih aspekata djetetova razvoja, poticanje pojedinih djetetovih sposobnosti-govornih, likovnih, glazbenih, motoričkih i ostalih s ciljem orijentiranosti na cjelovit razvoj djeteta.

ZADAĆE, AKTIVNOSTI I SADRŽAJI

Zadaće

Osigurati ostvarenje potreba djeteta i razvoj individualnih osobina i sposobnosti počevši od nižih razina prema višim razvojnim vještinama. Ujedno, treba omogućavati zadovoljavanje svih djetetovih potreba, a posebno njegovih potreba za sigurnošću, pripadnošću, ljubavlju, samopoštovanjem i poštovanjem drugih osoba te potrebe za samoostvarenjem njegovih osobnih potencijala.

* Razvijanje individualnih potencijala svakog djeteta i dosezanje optimalne razine spremnosti za nove oblike učenja.
* Osposobljavanje za prihvaćanje obveza, u koje će se uklopiti i buduće školske obveze
* Poticanje spontanih ponašanja i izražavanje potreba.
* Unaprijediti komunikaciju na materinskom jeziku, elementarnu komunikaciju na stranim jezicima, matematičke kompetencije i osnovne kompetencije u prirodoslovlju i tehnologiji, digitalne kompetencije, učiti kako učiti, socijalne i građanske kompetencije, inicijativnost i poduzetništvo, kulturnu svijest i izražavanje te motoričke kompetencije primjerene dobi.
* Otvorenost za primanje usmenih i pismenih poruka.
* Prevencija teškoća u početnom čitanju i pisanju.
* Razvijanje i unaprjeđivanje tjelesnih, emocionalnih, socijalnih i spoznajnih potencijala djeteta te poticanje komunikacijskih vještina potrebnih za nove oblike učenja.

Aktivnosti i sadržaji

**Prvi dani u predškoli** – upoznavanje, predstavljanje, upoznavanje prostora i sredstava

**Razvijanje djetetove samosvijesti** – To sam ja, Što sve mogu…, Biti zdrav tijelom i duhom, zdrava hrana, Lijepo ponašanje

**Djetetovo okruženje** – Ja i moja obitelj, gdje stanujem (put od kuće do male škole -škole, oprezno kretanje u prometu),

 **Svijet u kojem živim** – Zajednice živih bića: kućni ljubimci, seosko gospodarstvo – domaće životinje,  šumske - divlje životinje; More, rijeke i obala

 **Velike ljudske zajednice** – Moj zavičaj i moja domovina Hrvatska, Hrvatska je dio svijeta, Planet Zemlja

 **Promet i prometna kultura** – Vrste vozila, prometnih putova; Ponašanje u prometu

 **Doživjeti umjetnost i stvarati** – Doživljaj umjetničkog stvaranja, Upoznavanje s poznatim glazbenim, likovnim i scenskim djelima, Narodna umjetnost (folklorna, kulturno-umjetnička društva…), Lutkarske predstave

 **Specifične aktivnosti s kretanjem:**

* Male tjelesne aktivnosti sa i bez pomagala (uže, obruči), hodanje i trčanje, provlačenje i puzanje, penjanje, hvatanje i bacanje, razne pokretne igre (lovice, školice).

  **Životno praktične radne aktivnosti:**

* aktivnosti vezane uz zadovoljavanje osnovnih bioloških potreba: korištenje toaleta, pranje ruku, samostalnost kod jela, pristojno ponašanje za stolom, samostalno oblačenje, svlačenje, vezanje vezica
* opasnosti u kući (oštri predmeti, vruća voda, vatra, otrovne tekućine, smeće, lijekovi)
* opasnosti u prometu (ulica nije mjesto za igru, kretanje prometom, prelazak ulice, nepoznate osobe, prometni znakovi-naši čuvari)
* Očuvanje zdravlja i okoliša

 **Umjetničko promatranje, slušanje i interpretiranje umjetničkih tvorevina za djecu:**

* Slikovnice, priče pjesmice

 **Raznovrsne igre (funkcionalne, simboličke, igre građenja i konstruiranja, igre s pravilima):**

* Gradimo svoju kuću, školu
* Put od škole do kuće, prometnice, vozila, figurice ljudi, prometni znakovi, semafor
* Društvene igre: Čovječe ne ljuti se, Memory, Domino, Mlin, Kružić-križić
* Socijalne igre:\_ Igre opuštanja, Igra tišine, Pokvareni telefon, Na slovo, na slovo…, pantomima
* Didaktičke igre, Slagarice, Matematičke igre i aktivnosti (geometrijski likovi), Pokretne igre (Dan-noć)

 **Aktivnosti raznovrsnog izražavanja  i stvaranja:**

* Igre s pjevanjem: Igra kolo, tko je moje guske krao?,  i druge igre vezane uz tradiciju kraja u kojem dijete živi
* Govorne igre: Životinje koje počinju zadanim glasom, Žirafa u trgovini kupuje sve na slovo Ž, Slavica Silvija slavi sedmi rođendan, poklanjamo joj darove koji počinju s glasom S
* Igre za razvoj glasovne sinteze i analize (L-O-P-T-A)
* Crtanje, slikanje i modeliranje (Moja obitelj, Ja, Moj prijatelj/ica, Moja škola, Stol i stolice, Životinje, Drvo, Bicikl, Kišobran, Paukova mreža, Tople i hladne boje, Kontrasti, Kolaž – prometna vozila i sl.)

 **Istraživačko-spoznajne aktivnosti:**

* Znam: vezati cipele, izrezati, pjevati, slikati, nizati, provlačiti,
* Lica pokazuju osjećaje,
* Imenovanje, prepoznavanje po izgledu, okusu, boji, opipu, mirisu, sluhu (aktiviranje svih osjetila)
* Otkrivanje i jednostavno eksperimentiranje: voda, pliva-tone; svojstva, funkcije, odnosi: prostorni, vremenski, količinski, igre s vodom, pijeskom, papirom,

**Druženja i društveno-zabavne aktivnosti:**

* Izrada: nakita,
* Posjet prijatelju u vrtiću/školi
* Obilježavanje značajnih dana

PRAĆENJE OSTAVERNJA PROGRAMA

Praćenje rada nositelja Programa i realizaciju istog, te pregled pedagoške dokumentacije vršit će ravnatelj i pedagog škole, te načelnik Općine, a pisano izviješće nositelja o realizaciji podnosit će se ravnatelju škole koji izviješće i godišnji plan i program šalju u MZOS.

USTROJ PROGRAMA

Suglasnošću dobivenom od MZOS Program predškole je sastavni dio djelatnosti OŠ Trnovitica, Velika Trnovitica.

Planirani početak rada predškole je 10. veljače 2020., tj. u drugom polugodištu tekuće školske godine. Program predškole, kao kraći program rada namijenjen djeci predškolskog uzrasta prije upisa u I. razred osnovne škole, provodit će se u razdoblju od četiri mjeseca u kontinuitetu uz realizaciju 150 sati u petodnevnom radnom tjednu. Školske godine 2019./2020. predškolski program obuhvatit će 7 djece s upisnog područja OŠ Trnovitica, a nositelj programa biti će izabran po natječaju.

UNUTARNJI I VANJSKI PROSTOR

U neposrednoj blizini matične škole nalazi se prostor predškole. U sastavu zgrade nalaze se sljedeće prostorije: ulazni hodnik s klupicama i vješalicama, sanitarni čvor i velika prostorija namijenjena realizaciji programskih sadržaja. Ukupna kvadratura unutarnjeg prostora je 134 m2.

Radni prostor dobro je opremljen i sadrži: stolove i stolice namijenjene uzrastu djece predškolske dobi, ormare s policama za odlaganje didaktičkih igračaka i radnog materijala. Prostorija ima velike prozore koji pružaju dovoljno dnevnog svijetla za optimalni rad. Prostor se zagrijava uz pomoć peći na kruta goriva koja je adekvatno smještena i osigurana.

Sav vanjski prostor koji koristi matična škola na raspolaganju je i djeci predškolskog uzrasta – asfaltirano i travnato igralište, te prostor sa dječjeg igrališta (klackalica, ljuljačka, vrtuljak, tobogan…)

Za polaznike škole osigurana je prehrana koja se odvija u prostorijama školske kuhinje u matičnoj školi.

OSNOVNA DIDAKTIČKA OPREMA

Prostor predškole opremljen je osnovnom didaktičkom opremom – CD/radiokazetofon, televizor, DVD player, raznovrsne igračke, didaktička pomagala za učenje i slikovnice. Oprema se dopunjava novim didaktičkim materijalima i sredstvima sukladno potrebama i mogućnostima.

EKOLOŠKI I ZDRAVSTVENI ČIMBENICI U PROGRAMU

Kroz programske sadržaje poticati osnovnu ekološku svijest za očuvanjem okoliša u kojem se kreće – skrb o radnom prostoru i okolišu predškole. Uključivanje u program matične škole, tj. učenicima nižih razreda o skrbi okoliša oko škole i predškole.

Zdravstvenu skrb provodit će se kroz poštivanje pravila kućnog reda i osobnoj higijeni.

SURADNJA S OSNOVNOM ŠKOLOM

  U suradnji i povezivanju predškole i škole moraju sudjelovati svi sudionici odgojno-obrazovnog procesa: djeca, odgajatelji, učitelji, stručni suradnici, ravnatelji, roditelji, lokalna zajednica, Agencija za odgoj i obrazovanje, Ministarstvo znanosti i obrazovanja. Zadatak je svih odgajatelja i učitelja da svojim stavovima, savjetima i osobnim primjerom pridonesu kvalitetnom podizanju i odgajanju djece.

Prijedlozi oblika suradnje koje predškola može uspostavljati sa školama:

* Sastanak stručnih timova radi dogovaranja oblika i plana suradnje
* Roditeljski sastanci u predškoli, na koje dolaze stručni suradnici i nastavnici iz škole koji predstavljaju školu koju će djeca pohađati
* Posjet učitelja predškoli, kako bi upoznali djecu i način rada
* Posjet djece školi
* Sastanak stručnog suradnika-pedagoga i odgajatelja radi izmjena informacija o djeci s posebnim potrebama
* Roditeljski sastanci na kojima se govori o spremnosti djeteta za školu i postupcima kojima će vrtić pomoći djeci u prijelazu

Svake će se godine oblici suradnje dogovarati ovisno o procjenama korisnosti i mogućnosti ustanova.

SURADNJA S RODITELJIMA

Djeca i njihovi roditelji također su temeljni dio procesa obučavanja u predškoli. Odgajatelj, kao i druge stručne osobe pri predškoli, moraju nastojati s njima razvijati prijateljske i suradničke odnose. Obitelj je najosjetljiviji dio društva, a od svih članova obitelji najosjetljivije je dijete. Zakonsko je pravo roditelja biti uključen u realizaciju i praćenje programa,a naša je naša je profesionalna obveza pomoći roditelju u kompenzaciji toga roditeljskog prava. Sadržajno osmišljena suradnja s roditeljima u programu predškole olakšava djetetov prijelaz   iz obiteljskog okružja u novu okolinu i situacije.

Rad s roditeljima moguće je organizirati kroz sljedeće oblike suradnje:

* Roditeljski sastanci
* Zajednička druženja djece, roditelja i voditelja
* Individualne konzultacije
* Panoi za roditelje
* Uključivanje roditelja u realizaciju programa
* Pismeni oblici suradnje. Obavijesti informativnog karaktera.

 Suvremena škola podrazumijeva partnerski odnos s roditeljima i zajedničko sudjelovanje u predviđenim odgojno-obrazovnim aktivnostima. Senzibiliziranje roditelja za potrebe, probleme i funkcioniranje škole te za aktivno sudjelovanje u životu škole započinje prvim susretom roditelja i djeteta sa školom u razdoblju predškole.

 STRUČNO USAVRŠAVANJE ODGAJATELJA

 Stručno usavršavanje nositelja programa vršit će se kroz individualno i kolektivno stručno usavršavanje uz izradu pedagoške dokumentacije potrebne za realizaciju programa:

* izvedbeni plan i program predškole,
* tjedni plan i program predškole,
* dnevnik rada,
* zapisnici i evidencija s roditeljskih i individualnih sastanka s roditeljima,
* zabilješke i napomene,
* izviješće o radu.

FINANCIRANJE PROGRAMA

Financiranje programa vršit će se u skladu članka 49. i 50. Zakona o predškolskom odgoju i obrazovanu (NN 94/13.)

KLASA: 602-02/19-03/06

URBROJ: 2123-27-01-19-2

Velika Trnovitica, 25. rujna 2019. Ravnatelj:

 Zdravko Ređep, v.r